Et fald på cirka fire meter fra en lift har tirsdag formiddag sendt en 40-årig mand på sygehuset. Manden faldt fra en lift, mens han var på arbejde, og landede på et betongulv nedenfor. Det oplyser Nordjyllands Politis vagtchef. Ulykken skete klokken 11.30 i en hal på Stationsmestervej i Aalborg. Her stod den 40-årige mand i en lift og arbejdede, da en kollega begyndte at køre med en kran, der var monteret i loftet. Kranen ramte liften, som væltede og sendte den 40-årige mod gulvet. Efter faldet var den 40-årige bevidstløs, og han var kommet alvorligt til skade. Han blev derfor kørt til behandling på Aalborg Universitetshospital, hvor han senere er blevet erklæret uden for livsfare. Arbejdstilsynet er blevet underrettet om ulykken og skal nu foretage en undersøgelse.

Opsummering:
En 40-årig mand er kommet alvorligt til skade i en arbejdsulykke, efter han tirsdag formiddag faldt fra en lift.